khistorydata/jeongjo-sjw-relations huggingface dataset:
정조 1년
丁酉四月二十三日巳時。上御興政堂晝講。詣臺臺臣同爲入侍時。知事洪樂性。特進官李命植。參贊官鄭象仁。侍讀官沈念祖。檢討官尹尙東。假注書李兢淵。記事官林錫喆金勉柱。宗臣西淸君煋。武臣李顯宅。司諫李謙彬。持平洪履健。以次進伏訖。上讀前受音。上曰。晝茶禮當親奠。自止減半讀之。念祖進讀春秋集傳。自公會齊侯于嬴。止春秋善胥命。上讀新受音訖。念祖曰。齊衡胥命之義。程子從公穀傳。朱子許高氏說。故汪氏兩存之。而今所講者胡傳。則當從胡傳矣。當衰俗屢盟之時。乃能相命而信。結言而退。故傳所以特許其信也。蓋天地之化育萬物。四時順序。信也。聖人之恭己南面。百度傒志。信也。信於五德。若五行之土。非信則四德。皆不能爲實有之理。何事可做乎。刑罰非信。則民無措手矣。爵賞非信。則士無勸善矣。政令非信。則下無以承事趍工矣。以聖人易食之訓觀之。豈不重乎。其念于玆。凡百事爲之間。莫不以實心行實事。則天地順序之化。聖人傒志之治。可以期矣。伏願殿下。深留聖意焉。尙東曰。聖人之特取於胥命者。以其爲近正也。苟可以正。則疑貳之私。傾危之漸。何自而售乎。是以君心正。朝廷正。朝廷正。萬民正。以至於天下萬事之正。莫不本之於人主一心之正矣。今當一初之會。敢以正之一字仰達。伏願殿下。益加澄省。使一政一措。皆出於正。臣之望也。上曰。上下番文義。好矣。樂性曰。文義別無可達。而上番所陳信字之義。好矣。命植曰。信字之意。儒臣已陳達。而大抵天之所以成四時。信也。四時之中。雨露滋養。霜雪肅殺。莫非一信字也。今夫嚴懲討懼亂逆。卽所以體肅殺之道。而亦春秋一經之大義。則今當進講春秋之日。宜有所體念矣。象仁曰。文義別無可達者矣。上曰。晝茶禮時刻已至。臺啓出去臺廳而爲之。仍命退。諸臣以次出。
정조 1년
丁酉四月二十三日午時。上詣孝明殿。晝茶禮親奠入侍時。左承旨李義翊。左副承旨鄭象仁。右副承旨徐有防。同副承旨李鎭衡。假注書李兢淵。記事官林錫喆徐龍輔。以次侍立。上具衰服。自齋室詣孝明殿。行晝茶禮。儀註上同上還入齋室。諸臣以次退出。
정조 1년
丁酉四月二十三日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。禮房有下敎事。該房承旨牌招入侍。出傳敎仍命退。諸臣以次出。
정조 1년
丁酉四月二十三日酉時。上御尊賢閣。右承旨入侍時。右承旨鄭民始。假注書柳孟養。記事官徐龍輔金勉柱。以次進伏訖。上命讀右相箚子。賜批。上曰。昨日堂疏之批。見之乎。民始對曰。伏見。而滿紙謙抑之敎。實令人欽感。大扺此事。一則臣罪。二則臣罪。草記之際。全不詳審。只聞宣傳官之言。輕先啓聞。臣之輕率之罪。於是大矣。上曰。試所草記。無足怪也。而專是予輕先處分之致也。承旨則不必過引也。上曰。其試券或有一句一隻之可同者否。民始曰。臣取考其兩試券。則俱是天字軸。而無一句之同者矣。上曰。然則尤無可疑者矣。命退去。諸臣以次出。
정조 1년
丁酉四月二十三日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮讀奏公事。至江原監司狀啓。上曰。長鬐船運之穀。只以空石充包云者。萬萬可駭矣。一邑如此。則諸邑可以推知。不可不査問矣。國榮曰。許多穀物之運去。易有如此弄奸之弊。査發徵勵。宜矣。上曰。今則東北賑政。幾至收殺之境耶。國榮曰。東北則麥農豐登。賑政垂畢云。東北民事。庶可以少紓聖憂矣。上曰。頃聞北評事之言。饑民能無損瘠之患云。幸莫甚焉。國榮曰。北民之生活。專賴於移粟之政矣。上曰。然矣。上曰。左承旨入侍。出榻敎仍命退。諸臣以次出。
정조 1년
丁酉四月二十三日初更三點。上御尊賢閣。左承旨入侍時。左承旨李義翊。假注書柳孟養。記事官徐龍輔金勉柱。以次進伏訖。上命書傳敎曰。向者嶺南穀物移轉事。飭敎何如。而不特臭載相續。觀此東伯狀啓。只以空石充包云。事之駭然。莫甚於此。長鬐一縣如此。則他邑可知。督運都事。旣已處分。今無可論。而入北之許多穀包。必多似此之事。以此令備局行會於監賑御史及咸鏡監司處。穀包之充實與否。査問狀聞事。分付。命讀兵曹參判吳載純疏。賜批。命退去。諸臣以次出。
정조 1년
行都承旨洪國榮藥院直。左承旨李義翊坐。右承旨鄭民始坐直。左副承旨鄭象仁坐直。右副承旨徐有防坐。同副承旨李鎭衡坐。注書二員未差。假注書李兢淵藥院直柳孟養仕直。事變假注書徐鼎修仕。
정조 1년
徐有防啓曰。合辭方張之時。憲府無詣臺之員。事甚未安。除在外受由外。呈告人員。倂卽牌招。何如。傳曰。允。
정조 1년
傳于李義翊曰。下直閫帥守令。晝講同爲入侍。
정조 1년
以持平洪履健牌不進罷職傳旨。傳于徐有防曰。只推。
정조 1년
傳于李鎭衡曰。禮堂入侍。
정조 1년
鄭民始啓曰。禮曹判書洪樂性。參議李復祥。依下敎來待矣。傳曰。入侍。
정조 1년
傳于鄭象仁曰。右承旨入侍。
정조 1년
傳于鄭民始曰。祝文中。全無罪己責躬之語。知製敎從重推考。祭文更爲製入。
정조 1년
鄭象仁。以兵曹言啓曰。卽接宣傳官廳牒報。則宣傳官李昌培。自書不字而出去云。該廳旣如是論報。則不可仍置。汰去。何如。傳曰。允。
정조 1년
鄭象仁啓曰。明日次對。兩司長官。當爲進參。大司憲鄭一祥。待開門牌招。何如。傳曰。允。
정조 1년
大司憲鄭一祥。司諫李謙彬。校理朴在源。副校理沈念祖。修撰尹尙東。副修選朴祐源。持平洪履健。掌令安鼎大啓曰。請和緩爲先削去其號。依律處斷。措辭見上請還寢付處罪人韓翼謩放送之命。仍施遠竄之典。措辭見上請亟寢付處罪人金相福放送之命。爲先施以遠竄之典。措辭見上答曰。不允。
정조 1년
大司憲鄭一祥。司諫李謙彬。持平洪履健。掌令安鼎大啓曰。請楸子島荐棘罪人趾海。濟州牧定配罪人纘海。更令王府拿鞫嚴問。快施當律。措辭見上請薪智島定配罪人敬彬。熊川縣定配罪人成運。亟命王府更爲拿鞫得情。措辭見上請還寢象厚。放歸田里之命。仍施絶島定配之典。措辭見上請洪樂任。亟命王府拿鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上宋瑩中賦性奸猾。附麗凶逆。爲麟漢所所育。而欲爲一死之心。世所共知。及當代聽之日。麟賊三不必知之說。苟有一分秉彛之心者。就不扼腕駭憤。必欲食肉寢皮。而噫。彼瑩中獨何心腸。身爲憲長。咫尺筵席。以未詳知三字。陰護之不足。肆然以深文等說。反斥重臣之疏。遣辭陰譎。指意叵測。卽此一節。於渠已爲斷案。於乎。先大王。以日月之明。俯燭其奸狀。至以萬萬能譎爲敎。則捨命護逆之惡。已著於當日而無餘矣。其在嚴懲討之義。不可安置而止。請薪智島安置罪人宋瑩中荐棘。金相翊戚聯禁曫。內倚幼子之勢。夤緣私逕。陰護梟獍之徒。許心麟賊。托婚簡逆。密密綢繆。暗暗煽動之狀。已莫逃於淵鑑之下。而況且附麗啓能。稱以鶴南。嘯聚桂黨。自作主壁。鑄張外內之跡。圖占日後之計。極其叵測。萬萬陰慘。當此懲亂討凶之日。如此奸譎之類。不可島配而止。請智島定配罪人金相翊荐棘。答曰。不允。
정조 1년
持平洪履健啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。拿鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府拿鞫得情。快正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府拿鞫嚴問。措辭見上請故判書李潭。亟施追削之典。措辭見上答曰。不允。
정조 1년
判尹李徽之疏曰。伏以臣。伏聞憲長。以金方行堂錄事。至有參圈吏議責罰之請。臣亦其時同參之人也。其爲驚懍愧恧。當如何哉。臣守拙寡交。聞見太窄。且猝當文衡。卽參圈坐。果不識方行之釁負罪犯。乃至於此。只以地閥。矇然混點。隄防之嚴。自此壞矣。臣之昏謬不職之罪。人雖不言。臣何敢晏然自恕乎。仍伏念臣之憒憒不稱之狀。聖鑑業已洞燭。而臣之向者冒膺。非敢爲貪榮久據之計。只是嚴畏義分。副急乍出以完堂錄。而圈事纔了。臣罪已著。臣之不合是任。益驗於此矣。必遞之義。不待臣言之畢。想有聖明之體諒者。伏乞天地父母。亟加威罰。以勵群工。以安微分。不勝大願。答曰。省疏具悉。卿其勿辭察任。
정조 1년
行副司直李宜喆疏曰。伏以臣衰病比甚。情地轉亟。乃於日前。復上請休之章。而聖旨愈邈。至引經筵顧問之意。未賜允兪。臣於是。成愧惶恐。不知所出。方欲更入文字。仰申區區之懇。而病困未遂。姑俟後圖。不意玆者。以講員不齊。召牌儼降。臣竊自惟念殿下。盛德日新。學問彌邵。臨筵討論。孜孜不倦。凡在侍講之列者。莫不精白淬厲。仰承盛意。而臣則蔑學無文。加以老病垂死。前後入侍。其所陳說文義之末者。率皆鹵莽疎纇。醜狀畢露。不足以仰裨於聖學之萬一。臣所自愧。而亦天鑑之所臨照也。此臣所以自知其無能爲役。而必欲引分退休。以免俱進之譏。非特其年至病痼。而難於仕而已。今殿下責之以顧問之任。而召命繼至。在臣分義。其難安之勢。又異於前。實無轉身之路。況其陳乞未幾。旋膺召命。前後相仍。雖非得己揆以事理。不成去就。雖曰嚴畏分義。實則反有傷於分義之嚴。而病狀添苦。又有難强之勢。左右思量。罔知所圖。玆敢略陳短章。仰暴至懇。伏願聖慈。俯賜諒察。亟加鐫削。仍許休退。以安微分。千萬幸甚。答曰。省疏具悉。卿其勿辭察任。
정조 1년
刑曹判書張志恒。刑曹參判金華鎭等疏曰。伏以日昨兩儒生推治之命。亶出嚴科法正士習之聖意。而臣等職在有司。不敢覆難。及夫持供登筵辭敎懇惻。聖德實仰於審愼。臣罪益著於昏謬。人言之來。何以自解。至於東營開坐。倉卒承命。急於擧行。未及周思。只循謬例。事事顚錯。愧悔交切。聖度曲恕。罰雖止於問備。廉防至重。義實難於蹲冒。玆敢聯陳短章。恭俟威譴。伏乞聖明。亟賜處分。以爲人臣溺職者之戒焉。臣等無任祈懇之至。答曰。省疏具悉。卿其勿辭察任。
정조 1년
丁酉四月二十四日辰時。上御興政堂晝講詣臺。臺臣閫帥守令。同爲入侍時。知事洪樂純。特進官鄭晩淳。參贊官李義翊。侍讀官沈念祖。檢討官尹尙東。假注書柳孟養。記事官徐龍輔金勉柱。宗臣安川君烓。武臣李邦鵬。正言金翊休。慶尙右兵使李長爀。竹山府使柳春馪。以次進伏訖。進講春秋集傳第四卷。上讀前受音。自公會齊侯。止善胥命。念祖讀。自六月公會杞侯止故書。上讀新受音訖。念祖曰。娶妻必親迎。重其正始也。所謂正其始者。非獨娶妻而謂也。凡事之始者。莫不必以正。殿下方當一初之政。千事萬爲。此其始也。伏望以正始二字留念焉。尙東曰。春秋書日食。日食者。災異也。聖人所以書災異者。欲使人君恐懼修省。應天以實。而非但寓譏貶之意也。上天日監在玆。人君一心對越。天人之間。間不容髮。則一祥一災。安知無所召而然哉。目今聖明臨御一初之會。百度惟貞。則宜其無所謂災者。而不意數朔之亢旱。將判兩麥之豐歉。此正君臣上下。戒懼交勉。轉災爲祥之機也。聖上一念憂勤。兢兢業業。畢境民事。豈有失稔之理。而古人曰。預則立。又曰。備之善。其在先事慮患之道。區劃接濟之方。恐不可忽也。伏願詢自朝廷。以及道臣。多般講究。明審其某道稍勝。某邑最甚。必先致力於矯捄之策。而若賴轉移之化。獲致豐登之福。則公私萬幸。雖或未然。凡百設施。必無臨時窘急之患。伏惟念哉。上曰。當體念矣。上曰。經筵亦陳文義。樂純曰。玉堂所奏。好矣。太陽中天圓滿。則萬國所瞻望也。如有所虧。則爲天下之變。人君首出庶物。君臨萬邦。德若修則如太陽之圓。德若虧則如太陽之蝕也。春秋之世。君不修德。故王室頹微。而無復後餘地。千載之下。觀其世變天災。則誠不勝慘怛矣。卽今聖明在上。如太陽之中天。豈慮虧損之象。而一事二事。漸不修擧。則安知不至於頹微耶。伏望勿以事小而忽之。勿以政微而懈之。恒念于中。上曰。卿之所陳甚好矣。當加意留念矣。晩淳曰。玉堂經筵。皆已盡奏。更無可達者矣。義翊曰。玉堂之恐懼修省之奏。好矣。伏望益加體念。上曰。亢旱數朔。雨意漠然。言念民事。實爲罔涯。樂純曰。兩麥已判歉。而水田全不播種云。朝野之憂。實非尋常。上曰。關西則方始祈雨祭云。而京中則時尙早矣。有欠瀆撓。尙未始矣。樂純曰。秋農若又判歉。則京外所貯。俱爲蕩竭。實無可救之道矣。念祖曰。嚴科場。所以正士習也。正士習。所以靖世道也。向者臺臣。論賣文者刑配。而其中猶漏其最甚者。如典獄參奉李載運。代述宰相子弟。冒占濫爵。進士金樂道。衒價豪富世族。坐享素封。刑法不及於此輩。利益專歸於勢家。此而不治。國法之解弛人心之謬惑。有不可勝言。其在嚴法杜奸之道。不可一任其闊略。載運樂道。令該曹照律定配。宜矣。上曰。依啓。出擧條念祖曰。本館書冊。率多落秩全不成樣。有板者印塡。無板者書入充秩。何如。上曰。戶判之意。何如。樂純曰。所入物力。雖不些。而方當右文之時。何惜所費。而不補書籍乎。上曰。上番一次點檢諸處所在冊子。錄其全怢落祑。後日以奏。可也。翊休曰。請大靜縣爲奴罪人金壽賢。更令王府拿鞫嚴問。依律處斷。上曰。不允。請旌義縣荐棘罪人尹泰淵。亟令王府拿鞫嚴問得情。快正王法。上曰。不允。請爲奴罪人河翼龍金重得。亟命王府拿鞫得情。快正王法。上曰。不允。請南海縣定配罪人李弘濟。亟令王府拿鞫嚴問。上曰。不允。請海南縣竄配罪人金載順。亟令王府拿鞫嚴問。上曰。不允。已上措辭竝見上慶尙兵使李長爀進前。下詢職姓名履歷訖。上曰。數遞之後。下去善爲之。命義翊讀宣諭訖。命中使賜弓箭。竹山府使柳春馪進前。下詢職姓名履歷訖。命誦七事。命義翊讀宣別諭訖。上曰。來頭治績。可當知之。下去善爲之。命退去。諸臣以次出。
정조 1년
丁酉四月二十四日午時。上詣孝明殿。晝茶禮親奠入侍時。左副承旨鄭象仁。右副承旨徐有防。同副承旨李鎭衡。假注書李兢淵。記事官徐龍輔金勉柱。以次侍立。上具衰服。自齋室詣孝明殿。行晝茶禮。儀註上同上還入齋室。諸臣退出。
정조 1년
丁酉四月二十四日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。祈雨勢將數日內始之。而若未卽得雨。則將至於親禱之擧。變服等節事。甚重難矣。國榮曰。自前親禱。每在於屢次設行之後。其間似必得雨。豈至於親祭之擧乎。上曰。若然則豈不幸乎。上曰。明日次對。依例來會乎。國榮曰。以唱榜相値。將頉稟云矣。上曰。雖未知廟謨之有無。而當此悶旱之時。次對豈可因此而停止乎。國榮曰。依例來會之意。下敎。似好矣。上曰。當下敎矣。上曰。日前禁推臺諫。尙未蒙放乎。國榮曰。然矣。上命書傳敎曰。禁推臺侍。竝分揀放送。仍命退。諸臣以次出。
정조 1년
丁酉四月二十四日未時。上御興政堂。禮堂入侍時。禮曹判書洪樂性。參議李復祥。右副承旨徐有防。假注書柳孟養。記事官徐龍輔金勉柱。以次進伏訖。上曰。旱災孔酷。民事罔涯。將行祈雨祭。而時尙早。惟恐瀆撓。前例。何如。樂性曰。取考謄錄。則孝廟朝先王朝元年。皆有已行之例。四月祈雨。肅廟朝亦有已例矣。上曰。謄錄入之。賤臣持入。上考閱後。命書傳敎曰。旱氣如此。甘霈漠然。言念民事。殊甚焦憫。自孝廟朝。至于先朝元年。皆有已例。四月祈雨。亦有肅廟元年已例。不卜日。今二十六日祈雨祭設行。又命書傳敎曰。召對爲之。又命書傳敎曰。祈雨祭明日當受香。獻官諸執事。另加擇差。禁酒禁草等節。亦爲申飭於齋官。樂性曰。宗廟日次奉審。每五日擧行。而景慕宮奉審。則每三日擧行。而今則事體與前自別。依宗廟例。每五日奉審。恐合事宜。敢稟。上曰。依爲之。出擧條樂性曰。宗廟櫝淨巾。春秋奉審時。隨所見執頉改備。倚子拭巾。則每年四孟朔。定式改備矣。景慕宮櫝淨巾及倚子拭巾改備事。亦依太廟例擧行。恐合事宜。敢稟。上曰。依爲之。出擧條命召對入侍。參贊官李鎭衡。侍讀官朴在源。侍講官尹尙東進前。史記評林第卷樂書進講。禮堂右副先退。在源讀。自故曰聖人。止以類相動也。尙東讀。自是故君子。止不可以爲僞。上讀自故曰聖人。止不可以爲僞。在源曰。本文云著誠去僞。誠者乃誠實之謂也。中庸曰。至誠無僞。尙書曰。至誠感神。誠之所極。上可以動天。中可以格鬼神。下可以悅服民心。人主極工。豈有上於誠實二字乎。誠字工夫。雖到九分地頭。而苟或一分僞字。參錯其中。則不可謂之誠矣。僞亦非詐僞之謂也。若有一半分欠誠之意。則亦不免於僞字。伏願深加體念。每事必懋誠實底道理焉。尙東曰。本文曰。天地之道。寒暑不時則疾。風雨不節則饑。敎者民之寒暑也。事者民之風雨也。蓋人君體天行道。亦一天也。寒暑卽人君之敎也。風雨卽人君之事也。苟不能以至誠感發。則惡在其所謂樂云哉。樂之所以發。必隨七情而感。若感於喜。感於哀之類。是也。方殿下憂憫亢旱。至有祈雨之擧。臣敢以至誠感發四字仰達矣。自上先正聖心。必思所以至誠感發之道。然後。群臣百執事。無不奔走傒應。一乃心力。以致至誠感發之效矣。夫然則何憂乎寒暑之不時。風雨之不節也哉。伏願聖上懋哉。鎭衡曰。禮記云。穀不登則民不樂。民若不樂。則君亦不樂。惟願恐懼修省。以思弭災之道。則何患乎穀不登民不樂乎。大抵人君。以樂以天下憂以天下爲心。則庶可及矣。上曰。所奏。好矣。上曰。李載運金樂道。令該曹照律定配。出榻敎命書傳敎曰。明日次對。以唱榜相値頉稟云。當此宵旰憂憫之時。不可膠守前例。依例來會事。分付。命退去。諸臣以次出。
정조 1년
丁酉四月二十四日酉時。上御尊賢閣。右承旨入侍時。右承旨鄭民始。假注書柳孟養。記事官徐龍輔金勉柱。以次進伏訖。上命讀公事訖。命書判付。命讀肅廟乙卯先大王乙巳祈雨祭謄錄訖。上曰。淒風日作。雨意漠然。時雖旱矣。不獲已始祈雨。終有瀆撓之慮矣。民始曰。四月祈雨。旣有已行之例。則何慮瀆撓乎。上曰。晦初間。若得雨。則三農能無愆期之患乎。民始曰。麥事已判凶歉。而禾農則似非大段愆期矣。上曰。祈雨祭官許。禁酒禁草。各別申飭。可也。命退去。諸臣以次出。
정조 1년
丁酉四月二十四日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。俄者禮堂入侍。考見祈雨祭謄錄。則自孝廟朝。至于先朝。皆有元年祈雨之例。四月祈雨。亦果有肅廟朝已行之例矣。國榮曰。自前多有元年遇旱之時。誠異矣。上曰。祈雨祭祝文改撰者持入。賤臣承命奉進。上命讀奏。上曰。初則全無罪己之語。此則稍勝矣。國榮讀奏公事訖。上命退。諸臣以次出。
정조 1년
傳于洪國榮曰。大臣備局堂上引見。
정조 1년
傳于李義翊曰。今日唱榜班列摘奸。則百官或行禮後入來。或聚或散。若知有國法。則焉敢若此。禮房承旨。以頃日殿試後。不欲申飭而然乎。押班監察。將焉用哉。卽爲捧現告以入。
정조 1년
李義翊啓曰。刑曹判書張志恒。依下敎來待矣。傳曰。入侍。
정조 1년
徐有防啓曰。全羅右水營譯學。以不解漢語譯官差送。當該堂上。令本院査出問啓事。命下矣。問于司譯院則以爲。此乃以淸學譯官中考講計劃優等者。循例差送。而其時都提調左議政金尙喆。提調李景祐尹東暹云矣。敢啓。傳曰。知道。
정조 1년
鄭民始啓曰。因兵曹草記。失火處無單子事。自本院問啓事。命下矣。招致該廳從事官。詳問其事實。則以爲禁盜救火。毋論間數多寡。雖各別爲之。而以間數之少。不爲修啓。已成謬例。元無別般定式受敎之事云矣。敢啓。傳曰。知道。
정조 1년
傳于徐有防曰。日熱如此。雲寶劍外。皆以入直擧行。
정조 1년
傳于鄭象仁曰。夜對爲之。
정조 1년
傳于鄭象仁曰。明日時刻。以卯時啓下。開門雖不差早。足可爲之。依今日例開門。
정조 1년
徐有防。以戶曹言啓曰。以孝明殿祭物。掌苑署進排果品中先用者。區別數爻別單書入事。命下矣。問于該署。則先進排各果。列錄報來。故一依報狀數爻。別單書入之意。敢啓。傳曰。蕩滌。
정조 1년
鄭民始。以備邊司言啓曰。咸興失火民人處。本道管餉穀。從優賙賑事。命下矣。取見道臣狀聞。則民家燒燼。至於三百四十三戶之多。依筵中下敎。以四百石劃給事。發關本道之意。敢啓。傳曰。知道。
정조 1년
李義翊。以都摠府言啓曰。副摠管金相玉。以御營中軍新舊番軍兵等點考事。南小營晝仕出去之意。敢啓。傳曰。知道。
정조 1년
徐有防。以刑曹言啓曰。因文試所監試官啓辭。訓鍊都監次知將校。令攸司科治事。命下矣。所當依傳敎。卽爲擧行。而訓鍊都監次知將校呂從周。曾經朝官。移義禁府處之。何如。傳曰。分揀。
정조 1년
又以刑曹言啓曰。因副校理沈念祖所啓。賣文者李載運金樂道。令該曹照律定配事。命下矣。取考律文。則續大典諸科條。有曰。中外大小科場代述者。朝官生進則邊遠充軍。勿揀赦典云。而頃因臺啓。賣文人高鳳煥盧兢李煥龍李行徽等。刑配邊遠。其外臨場賣文者。一一摘發。同施此律事。蒙允矣。罪人金樂道。依此例。嚴刑一次後。慶尙道鎭海縣定配所。卽爲發配。罪人李載運。係是朝官。令義禁府處之。何如。傳曰。允。過齋後擧行。
정조 1년
以承傳色口傳下敎曰。左承旨木覓山。右副承旨白岳山。左副承旨漢江。同副承旨三角山進去。諸執事。進排官摘奸。祭物看審後。禁酒禁草。各別申飭。
정조 1년
鄭象仁啓曰。卽伏見刑曹坐不坐單子。則連三日無緣不坐。事甚未安。當該堂上。推考警責。何如。傳曰。此等啓辭措語。前所未見。刑房承旨。從重推考。
정조 1년
吏曹判書鄭弘淳疏曰。伏以臣於都憲疏論金方行事。竊有所萬萬悚恧者。臣旣同參圈坐。同參政席。則凡有咎責。不宜倖免。豈可諉之於僚堂與郎官。而獨自晏然哉。且其所論列。不比尋常紏劾之類。令人聞之。不覺心寒而膽掉。臣旣罕與人接。全無聞知。一任其參圈擬望。漫無可否於其間。借曰。未知此。其罪不止一時不察之失而已。事雖無情。罪實難逭。至於諫啓重推之請。又是臣做錯之大者。憲疏雖入。而批旨不下。措語旣未得聞。承宣已遞。而政吏據例置處。自關公格。口傳有命。率爾擬入。茫然不知其名登於臺論。事關於臣身。臣之昏謬。乃至於此。一事二事。其不可堪任於銓地也。決矣。玆陳短章。仰請譴何。伏乞聖明。亟降威罰。以昭法紀焉。臣無任祈懇之至。答曰。省疏具悉。卿其勿辭察任。
정조 1년
丁酉四月二十五日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。今日亦無雨意乎。國榮曰。姑無雨意矣。國榮讀奏公事訖。國榮曰。向來兩擧子。旣無更問之端。卽爲放送。似好矣。上曰。將下敎於次對矣。上曰。新恩皆已入來乎。國榮曰。今方入來矣。上曰。新恩已盡入來。卽爲唱榜。祈雨祭傳香時稟之事。分付禮房。賤臣承命出傳。上曰。次對卿當入來乎。國榮曰。臣將入參矣。上曰。次對諸臣詣閤。仍命退。諸臣以次出。
정조 1년
丁酉四月二十五日午時。上御興政堂。諸承旨持公事入侍時。行都承旨洪國榮。左承旨李義翊。右承旨鄭民始。左副承旨鄭象仁。右副承旨徐有防。同副承旨李鎭衝。假注書柳孟養。記事官徐龍輔金勉柱。以次進伏訖。上命各讀公事。諸承旨讀奏。命書判付訖。命退去。諸臣以次出。
정조 1년
丁酉四月二十五日申時。上御尊賢閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。李秉模入來乎。國榮曰。俄已入來矣。上曰。李秉模入侍。賤臣承命召入。李秉模進前。上命傳密旨。上曰。抽栍邑中。守令之治政得失。生民之疾苦有無。詳細廉探。而沿路亦爲採察以來。可也。上曰。三馬牌持入。賤臣承命持入。上命傳。仍命秉模先退。上曰。刑曹判書入侍。刑曹判書張志恒進前。上曰。捕廳時囚中景聃干連者。幾人乎。志恒曰。合爲九人矣。上曰。今則此輩別無更問之端。卽爲收殺。好矣。國榮曰。干連之類。亦宜隨輕重勘處矣。上曰。然矣。依此擧行。可也。仍命退。諸臣以次出。
정조 1년
丁酉四月二十五日酉時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。終日望雨。雨意邈然。豈不可悶乎。國榮曰。尙無雨意。誠極悶迫。而近以旱氣之熾盛。閭閻之間。多有失火之患云。憂慮尤切矣。上曰。然矣。上曰。捕廳之失火處。禁盜果無間數之定式。而近以謬例。間數不多。則不爲草記云。此亦捕廳不能修擧之致也。國榮曰。禁盜則宜無間數之定限。而近來百事。多因謬例而如是矣。國榮讀奏備邊司草記。上命書判付。仍命退。諸臣以次出。
정조 1년
丁酉四月二十五日二更四點。上御興政堂。夜對入侍時。參贊官鄭象仁。侍讀官朴在源。檢討官尹尙東。假注書柳孟養。記事官徐龍輔金勉柱。以次進伏訖。進講陸宣公奏議第二卷。在源讀又論進瓜果人擬官狀。命尙東分讀訖。在源曰。人主馭人之方。專在賞罰。賞罰少有過濫。則其爲弊不可勝言。德宗時散試之官。卽不過我國空名帖之類也。其時人或以爲。大將軍告身一通。纔易一醉。其爲至賤。推此可知。然而當時能以此得人死力。獲成恢復之烈。則散試之官。亦可謂不輕而重矣。今乃以此賞後獻瓜果之野人。則彼突銛鋒而致死力者。何所知勸而效勞乎。此陸贄所以眷眷力論。一諫再諫而不已者也。雖微官卑職。其不可人人而輕授也。明矣。此後世爲人君者。所當監戒處。伏願留念爲。上曰。好矣。尙東曰。此篇全出於重爵賞之意也。彼野人能知愛君之義。進獻瓜果。則此出於野人獻芹之誠也。所謂民彝物則。於此可見。而論其所處。則不過野人而已。其厚賞之道。惟宜多與之錢帛。而今乃寵之以爵祿。則是爵祿反輕於錢帛矣。若夫突銛鋒竭筋力者之向國埋冤姑毋諭。雖彼進瓜果之野人。自以謂吾以進瓜果而得官。後日必復萌覬之心。然則一爵賞之失宜。而將竝使其獻芹之良心而喪之矣。可不懼哉。可不愼哉。古賢臣惓惓憂愛之意。伏願體念焉。上曰。參贊官亦陳文義。象仁曰。上下番已奏。更無可達者。而此狀全出於愼賞重爵之意。伏望體念焉。上曰。左承旨入侍。李義翊進前。上命書傳敎曰。昨秋榜之次下以下。因命官所奏。有待後榜。擬於注書望事。下敎。而其時命官之奏。予之下敎。皆有委折。昨年次下。俱是不押韻不成篇之作。雖以寬假之意。不書外等。而略存警飭之意故也。今番榜後。翰注以昨年之例。眩於擧行云。而昨年下敎。卽屬之令前。而參酌處分之事。而非是永爲定式者。其令以此知悉。命退去。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬傳旨未下。左副承旨鄭象仁坐。右副承旨徐有防坐直。同副承旨李鎭衡坐直。注書二員未差。假注書李兢淵藥院直柳孟養仕直。事變假注書徐鼎修服制。
정조 1년
傳于李鎭衡曰。右承旨鄭民始。聞有實故。許遞。前望單子入之。
정조 1년
承旨前望單子入之。落點兪彦鎬。右承旨兪彦鎬。
정조 1년
以右承旨兪彦鎬牌不進罷職傳旨。傳于李義翊曰。只推。更爲牌招。
정조 1년
李鎭衝。以弘文館言啓曰。校理李在學。謂有情勢。不爲行公。卽爲牌招察任。何如。傳曰。允。
정조 1년
以校理李在學牌不進罷職傳旨。傳于李義翊曰。只推。
정조 1년
李義翊。以都摠府言啓曰。今日入直內三廳。武兼禁軍及軍兵等。當爲中日習射。而親臨武臣專經講相値。不得爲之之意。敢啓。傳曰。知道。
정조 1년
傳于李鎭衡曰。明日晝講停。
정조 1년
以訓鍊正具純。宣傳官金爔。武兼韓命祥柳心源。部將李光進。守門將金宗赫。監察張鉉五。都監哨官李尙烈。禁衛哨官李彦豊。御營哨官姜啓祚。守禦哨官金忠國。摠戎把摠李宅永等。專經武臣殿講時不通。禁推傳旨。傳于徐有防曰。勿爲禁推。各於本司入直。能讀後草記。
정조 1년
徐有防。以義禁府言啓曰。慶尙道熊川縣定配罪人金德瑞。到配啓聞判付內。放送事。啓下矣。金德瑞依判付放送事。分付該道道臣之意。敢啓。傳曰。知道。
정조 1년
李義翊。以御營廳言啓曰。本廳來五月六月兩朔。應立後部後司屬黃海道五哨軍兵六百七十名。已爲逢點整齊矣。五月初一日。與右司軍兵替代後。舊軍放送之意。敢啓。傳曰。知道。
정조 1년
又以御營廳言啓曰。本廳來七月八月兩朔。應立慶尙左道五哨軍兵。六月二十五日。京中逢點。七月初一日。與後部後司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 1년
又以禁衛營言啓曰。來七月。當十二番後部中司屬慶尙右道五哨軍兵。來六月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 1년
又以禁衡營言啓曰。來五月。當十一番後部左司屬慶尙右道五哨軍兵逢點實數六百五十二名。已爲點閱整齊。來五月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 1년
大司憲鄭一祥。執義李惠祚。持平洪履健。校理朴在源。副校理沈念祖。正言金翊休。修撰尹尙東。副修撰朴祐源啓曰。請和緩爲先削去其號。依律處斷。措辭見上請還寢付處罪人韓翼謩放送之命。仍施遠竄之典。措辭見上請亟寢付處罪人金相福放送之命。爲先施以遠竄之典。措辭見上答曰。不允。
정조 1년
大司憲鄭一祥。執義李惠祚。持平洪履健。正言金翊休啓曰。請楸子島荐棘罪人趾海。濟州牧定配罪人纘海。更令王府拿鞫嚴問。快施當律。措辭見上請薪智島定配罪人敬彬。熊川縣定配罪人成運。亟令王府更爲拿鞫得情。措辭見上請還寢象厚放歸田里之命。仍施絶島定配之典。措辭見上請洪樂任。亟命王府拿鞫嚴問。措辭見上請黑山島定配罪人金龜柱。依律處斷。措辭見上請大靜縣荐棘罪人啓能。依律處斷。措辭見上請薪智島安置罪人宋瑩中荐棘。措辭見上請智島定配罪人金相翊荐棘。措辭見上答曰。不允。
정조 1년
持平洪履健啓曰。請大靜縣爲奴罪人金壽賢。依律處斷。措辭見上請黑山島荐棘罪人述海。拿鞫嚴問得情。措辭見上請罷乙未五月庭試榜。措辭見上請爲奴罪人河翼龍金重得。亟命王府拿鞫得情。夬正王法。措辭見上請梁山郡定配罪人錫達。依律處斷。措辭見上請削黜罪人金漢耆。亟施竄配之典。措辭見上請海南縣竄配罪人金載順。亟令王府拿鞫嚴問。措辭見上請故判書李潭。亟施追削之典。措辭見上掌令安鼎大。以臣於筵席退坐之際。未免失措。至有承宣問備之請。臣何敢一刻晏然於臺次乎。引嫌而退。一再失措。事涉疎忽。揆以臺體。勢難仍在。請掌令安鼎大遞差。答曰。不允。處置事。依啓。
정조 1년
正言金翊休啓曰。請大靜縣爲奴罪人金壽賢。更令王府拿鞫嚴問。依律處斷。措辭見上請旌義縣荐棘罪人尹泰淵。亟令王府拿鞫嚴問得情。快正王法。措辭見上請爲奴罪人河翼龍金重得。亟命王府拿鞫得情。快正王法。措辭見上請海南縣定配罪人李弘濟。亟令王府拿鞫嚴問。措辭見上請海南縣竄配罪人金載順。亟令王府拿鞫嚴問。措辭見上司諫李謙彬。以臣於筵席。莫重合辭。不能詳愼。讀奏之際。昏謬顚錯之失。至於誤讀律名。臣不勝驚愧懍慄。而又被承宣問備之請。臣以此以彼。不可一刻蹲冒於臺次者。明矣。引嫌而退。合辭體重。寧容錯奏。事涉疎率。勢難仍在。請司諫李謙彬遞差。答曰。不允。處置事。依啓。
정조 1년
丁酉四月二十六日卯時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。今曉祈雨之後。靜而俟之。靈應邈然。誠可悶也。國榮曰。今日則似有雨意矣。上曰。右承旨仕進乎。國榮曰。今日爲病狀矣。上曰。有實恙乎。國榮曰。非但有病。以向日事。欲爲一遞云矣。國榮讀奏公事。上命書判付。仍命退。諸臣以次出。
정조 1년
丁酉四月二十六日卯時。上御興政堂。專經武臣殿講入侍時。行都承旨洪國榮。左承旨李義翊。左副承旨鄭象仁。右副承旨徐有防。同副承旨李鎭衡。假注書李兢淵柳孟養。記事官徐龍輔金勉柱。以次侍立訖。上具布裹翼善冠布圓領袍。殿坐。試官兼兵曹判書蔡濟恭。刑曹判書張志恒。行副護軍金相玉。兵曹參議洪秉瓚。行副護軍白東俊。副校理沈念祖。副司果鄭志儉。率講員行四拜禮訖。試官上殿進伏。命承旨前望單子入之。兪彦鎬落點。上曰。新除授承旨。待下批牌招察任。出榻敎義翊曰。講員中二人。有應頉云矣。上曰。講員落點單子入之。賤臣持入。上落點李彬李潤章。命文科全榜武壯元入侍。新恩以次進前。上各下詢居住姓名年歲世閥訖。命退去。命開講。具純至李儒敬十人進講訖。命小退。承史試官以下退出。小間入侍。開講。韓命祥至李宅永十人進講訖。上曰。申應周李儒敬。皆爲五通二略。以自願冊子比較。申應周李儒敬。皆以將鑑自願進講。應周略。儒敬不。引儀唱禮畢。命退去。諸臣以次出。
정조 1년
丁酉四月二十六日未時。上御尊賢閣。藥房副提調。持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮讀奏諸道狀啓。上曰。海西之旱災。尤甚耶。國榮曰。湖西亦久旱云。若未能及今得雨。則來頭民事誠罔涯矣。上曰。然矣。國榮曰。祈雨雖是應行之典。而至於轉災爲祥之方。專在於殿下一心上修省之道。伏望益加聖念焉。上曰。卿言是矣。可不惕念乎。仍命退。諸臣以次出。
정조 1년
丁酉四月二十六日戌時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。晩後則雨意。何如。國榮曰。雨意則終日有之矣。上曰。祈雨祭依例連爲乎。有下敎然後。更爲設行乎。國榮曰。臣未能的知。而旣始之後。則得雨之前。似當連爲設行矣。上曰。俄有可考事。取見政院日記。則非但疎漏者多。且有種種誤書處。不可不釐整矣。國榮曰。近來日記。果多疎漏處。無以爲日後考見之資。其中尤甚者。勢將照檢而修整矣。上曰。卿之腫病。何如。國榮曰。自日前忽生小癤於䐉後。而別無痛處。故置之矣。今則頗有肆毒之慮。故方爲治療之計矣。上曰。善爲調治。可也。上曰。同副承旨入侍。同副承旨李鎭衡進前。上命國榮先退。上命書傳敎曰。日記何等體重。誤書甚多。不可不釐整。而一兩日內。有難照檢。注書一員。雖新榜輪差之時。勿爲改差。專意日記。其中一注書日記。尤不成樣。當該注書。爲先汰去。上曰。政院六房便覽。今已成出乎。鎭衡曰。今方謄出。而姑未成書矣。上曰。此若成書。則政院擧行。似不難矣。鎭衡曰。然矣。上曰。再次祈雨之更待下敎與否。問于該吏後。使司謁稟之。仍命退。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬未肅拜。左副承旨鄭象仁病。右副承旨徐有防坐直。同副承旨李鎭衡坐直。注書二員未差。假注書李兢淵藥院直林雲喆仕直。事變假注書張至顯仕。
정조 1년
李鎭衡啓曰。明日視事。祈雨祭頉稟。傳曰。知道。
정조 1년
傳于李鎭衡曰。承旨入侍。
정조 1년
李義翊。以備邊司言啓曰。今日本司之坐。堂上進參。只是二人。無以備員。事極未安。公故應頉外。竝從重推考。仍卽牌招。使之參坐。何如。傳曰。允。
정조 1년
假注書柳孟養汰去。代以林雲喆爲假注書。
정조 1년
李義翊啓曰。假注書林雲喆。時無職名。令該曹依例付軍職。冠帶常仕。何如。傳曰。允。
정조 1년
李義翊啓曰。事變假注書徐鼎修。身病猝重。勢難察任。今姑改差。何如。傳曰。允。
정조 1년
事變假注書徐鼎修改差。代以張至顯爲事變假注書。
정조 1년
李義翊啓曰。事變假注書張至顯。時無職名。令該曹依例付軍職。冠帶常仕。何如。傳曰。允。
정조 1년
以校理李在學牌不進罷職傳旨。傳于李鎭衡曰。只推。
정조 1년
李鎭衡。以弘文館言啓曰。校理李在學。旣有只推之命。卽爲牌招察任。何如。傳曰。允。
정조 1년
假注書林雲喆有頉。代以徐配修爲假注書。
정조 1년
事變假注書張至顯有頉。代以兪任柱爲事變假注書。
정조 1년
以右承旨兪彦鎬牌不進罷職傳旨。傳于李鎭衡曰。只推。更爲牌招。
정조 1년
徐有防。以義禁府言啓曰。刑曹啓辭內。因副校理沈念祖所啓。賣文者李載運金樂道。令該曹照律定配事。命下。而金樂道嚴刑一次後。慶尙道鎭海縣定配所。卽爲發配。罪人李載運。係是朝官。令本府處之事。允下矣。取考律文。則續大典諸科條。有曰。中外大小科場代述者。朝官生進則邊遠充軍。勿揀赦典云。而頃因臺疏。賣文人刑推定配。而臨場賣文者。一一摘發。同施此律事。蒙允矣。金樂道。自刑曹依此例刑推定配。同罪人李載運。一體刑推後發配。何如。傳曰。允。過齋後爲之。
정조 1년
傳于徐有防曰。禁府刑曹時囚中。輕囚放釋。
정조 1년
以尹得逵金應鉉議處啓目。傳于徐有防曰。以草記照律。今日內放送。
정조 1년
徐有防。以御營廳言啓曰。本廳字內興仁門北邊駝駱山近處體城頹毁處女墻。亦已畢築之意。敢啓。傳曰。知道。
정조 1년
以承旨房望筒。傳于李鎭衡曰。仍。
정조 1년
徐有防。以義禁府言啓曰。尹得逵金應鉉等。以草記照律。今日內放送事。命下矣。時囚罪人尹得逵。三千餘石貿鹽。稱以各樣上納。千餘兩換錢貿販。或諉牧子輩料理報債。勒分賤直。榷取厚利。禁松四十餘株。托以風落。肆然斫伐。擅造船隻。二百餘株敢謂稚松。斫給鹽漢。莫重還穀。傾庫分給罪。取考律文。則續大典雜令條。有曰京外官料理爲名。那移防納者。依那移出納律論。大明律那移出納條。有曰監臨主守。那移出納。還充官用者。計贓準監守自盜論。杖一百流三千里。續大典禁制條。有曰宜松山船材。帥臣守令擅伐者。以私賣軍器律論。杖一百發邊遠充軍。續大典倉庫條。有曰還上傾庫分給者。勿限年定配。大明律名例。有曰二罪以上俱發。以重者論云。尹得逵從重論。杖一百依例收贖。告身盡行追奪。慶尙道晉州牧流三千里定配。而以議啓內辭意。具罪目。發遣府書吏。押送配所。而時囚罪人金應鉉。餉穀捧上。法意甚嚴。而還分一千八百餘石內。所捧不過千餘石。未捧之數。至於七百餘石之多。其居末之罪。在所難免罪。取考律文。則大明律制書有違條。有曰凡奉制書。有所施行而違者。杖一百云矣。金應鉉杖一百。依例收贖。告身盡行追奪。放送之意。敢啓。傳曰。知道。如有功議。減一等。
정조 1년
丁酉四月二十七日午時。上御尊賢閣。藥房提調入侍時。藥房提調徐命善。同副承旨李鎭衡。假注書李兢淵。記事官徐龍輔金勉柱。以次進伏訖。命善曰。日間聖體。若何。上曰。略有感氣矣。命善曰。症候。何如。上曰。雖不大段。而頗有寒熱矣。命善曰。醫官入診。何如。上曰。置之。上曰。知申之病。何如。命善曰。腫處雖有成膿之意。而別無身熱。症不深緊矣。命善曰。湯劑方煎待矣。上曰。入之。醫官慶絢。奉進湯劑。上進御。上曰。禁營習陣。何當爲之耶。命善曰。再明當爲之矣。上曰。旣解銓任軍門事。似可以專意爲之矣。鎭衡曰。持公事入侍事。考見謄錄。則聽政代理時外。別無前例矣。上命退。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬坐直。左副承旨鄭象仁坐直。右副承旨徐有防坐。同副承旨李鎭衡坐。注書二員未差。假注書李兢淵藥院直洪仁浩仕直。事變假注書兪任柱仕。
정조 1년
傳于李鎭衡曰。沈香二兩入之事。分付戶曹。
정조 1년
傳于徐有防曰。承旨入侍。
정조 1년
傳于兪彦鎬曰。右承旨左副承旨。馳詣龍山江楮子島壇上。祭物祭器奉審。諸執事進排官摘奸以來。禁草禁酒。各別申飭。
정조 1년
李義翊啓曰。事變假注書兪任柱。時無職名。令該曹依例付軍職。冠帶常仕。何如。傳曰。允。
정조 1년
以沈履之竄流傳旨。傳于徐有防曰。罪目中遺漏肯綮。當該注書汰去。改書以入。
정조 1년
假注書望。徐配修汰去。代以李明濟爲假注書。
정조 1년
假注書望。李明濟在外。代以洪仁浩爲假注書。
정조 1년
兪彦鎬啓曰。假注書洪仁浩。時無職名。令該曹依例付軍職。冠帶常仕。何如。
정조 1년
傳于李鎭衡曰。監印堂上吳載紹尹弘烈金夏材敍用。口傳付軍職。
정조 1년
兵曹口傳政事。副司直吳載紹尹弘烈金夏材。副司果趙時偉。
정조 1년
鄭象仁。以義禁府言啓曰。竄流罪人沈履之。平安道渭原郡定配所。以承傳內辭意。具罪目。依例發遣府書吏。押送配所。何如。傳曰。允。
정조 1년
李鎭衡。以吏曹言啓曰。楮子島祈雨祭大祝前正言趙時偉。時無職名。令該曹口傳付軍職。何如。傳曰。允。
정조 1년
副修撰朴祐源疏曰。伏以臣退司藝苑。歲未及周。而郞署臺垣。屢辱除旨。今又居然爲經幄論思之臣。復將簪筆之蹤。獲廁橫經之列。試殿法席。鎭日趨陪。榮已極矣。涯已踰矣。臣誠驚惶感愧。莫知所以致此也。噫。螻蟻賤臣。厚蒙洪造。猥近日月之光。偏沾雨露之私。每一念至。河海莫量。寸心銜結。糜粉是期。苟上所命。惟當恪恭奔走。以粗效其萬一之報。豈敢爲燥濕取舍之計哉。況此玉署之任。號稱登瀛。地淸職親。責專任重。昵侍禁林。從容啓沃。學者之至榮。人臣之大願。何苦而逡巡退讓。甘自歸於孤恩傲命之科哉。誠以拙劣之姿空疎之學。無以仰副於三晝顧問之末。方當一初。聖學日新。豈可使如臣魯莽者。冒玷華銜。以貽淸朝之羞乎。章皇一肅。雖緣直次之苟簡。因仍久據。終非私心之所安。且臣近得輪行毒感。頭痛滋甚。痰嗽苦劇。食飮全廢。氣息澌頓。以此病狀。時日之內。實無自力供職之望。伏乞聖慈。諒臣至懇。遞臣見職。以重公器。以安微分。不勝幸甚。臣方乞免。不宜贅及他說。而事在目下。不客泯默。敢此仰陳焉。易曰。開國承家。小人勿用。蓋以彼小人者。巧言令色。而心術回互。恃才挾詐。而情跡閃倐。欺人欺世。初若可使。及其任用旣久。伎倆復作。則終必凶于國害于家。爲世道大患而後已。此聖人所以深惡痛絶。不少假借者也。吏曹參判沈履之。賦性奸慝。涉世巧密。改頭換面。千億其身。跡其平生。無非妖惡。麟賊之親査。而交誼不替於終始。申晦之狎客而禍福相須於得失。夫欲殺其兄而與弟相親。已是人情之外。人辱其叔。而暗通聲氣。大關倫常之際。時移事往。洪氏又有當國之漸。則又復乞憐請婚。無所不至。外以托跡於士類。而以假聲勢。內以投心於凶徒。而以自固結。乍陰乍陽。奸譎難測。此固一世之所共知。時人之所共憤者也。不但卽此數事。於渠斷案。噫。聽政國家之大慶。而偃然不參於朝參。麟賊國家凶逆。而其女尙留於家中。如有一分秉彛之心。則其無親上討逆之意。胡至於此哉。究厥心腸。路人所知。當此一初淸明之時。此等之人。豈容彈冠廁跡於朝廷之上。而特以天地之量。過於含包。誅討之嚴。不及黨與。不參朝參。而聖上特宥之。切姻劇賊。而聖上寬假之。甚至於屢出妖宦之招。而聖上又不問之。不徒不問。至於抹去其文案。拔之坑坎。置諸袵席。官秩愈顯。庇覆益隆。大哉。聖人之心。雖出於含垢滌瑕。小才不遺。而第念野心難馴。好肚難化。窩窟雖破。而回戀之心。猶在。姻黨相依。而愛護之情難捨。今雖貌恭口是。務爲容悅之態。而安知不一有事機。投間扺隙。以其平日之舊習也哉。嗚呼。元祐諸君子之所以見欺於章蔡輩者。以其過於信人失於容忍。使之釀奸蓄謀。爲國家之大害也。目今凶逆略治。而人心久溺。善類尠少。而根基未固。鋤草復萌之憂。豕躑躅之畏。有不可勝言。此政今日君臣上下。痛祛醜類。杜絶禍萌。無自貽元祐諸君子之悔。豈可使此人。稳保爵祿。無所懲畏也哉。且伏聞李載運者。借述履之之兩子。圖占倖科。而履之之昨冬參政也。力主首擬之狀。人皆知之。則載運論罪之後。乃敢冒參賓對。佯若不知。又語人於稠坐曰。載運之官。不出吾手云云。此雖於渠。薄物細故。而其無嚴放恣。全無含恩畏罪之意。可推而知矣。殿下試問於卿士大夫曰。履之君子乎。小人乎。卿士大夫其將皆曰。小人也。噫。斯人之罪。人孰不知。而尙今寥寥。無一聲討者。其權謀譎詐之欺蔽一世。尤可驗矣。此而不論。則方來之憂。容有旣乎。而亦豈不有欠於聖朝淸化理別淑慝之道乎。伏願聖明。亟命銓曹。刊改履之前後淸要之任。又命該府。仍施竄流之典。斷不可已也。大凡用人之際。無以小才而有所容貸。以致覬覦之患。卽當今之急務。從今以後。必愼權輿。使此等宵小之類。不得接跡於淸明之下。毋貽臨事之悔。是臣區區之望也。答曰。省疏具悉。公議如此。所請依施。爾其勿辭察職。
정조 1년
丁酉四月二十八日未時。上御尊賢閣。承旨入侍。藥房提調。同爲入侍時。同副承旨李鎭衡。假注書李兢淵。記事官徐龍輔金勉柱。藥房提調徐命善。以次進伏訖。命善曰。夜間感候。若何。上曰。姑未差減矣。上曰。知申之病。比昨如何云耶。命善曰。今日則頗有減勢云矣。上謂鎭衡曰。沈履之竄流傳旨。何承旨書出乎。鎭衡曰。傳旨。臣果書出。而遺漏罪目。未免疎率之失。不勝惶悚矣。上曰。沈履之之才諝文華。甚可惜矣。命善曰。然矣。上曰。湯劑入之。醫官慶絢。奉進湯劑。上進御。上曰。雨勢連日霏迷。終不快霔。誠可悶矣。命善曰。日候蒸鬱。連有霈然之意矣。鎭衡讀奏公事訖。上命退。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬坐直。左副承旨鄭象仁坐直。右副承旨徐有防坐。同副承旨李鎭衡坐。注書二員未差。假注書李兢淵藥院直李尙度仕直。事變假注書鄭益祚仕。
정조 1년
李義翊。以都摠府言啓曰。今日入直內三廳。武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 1년
又以都摠府言啓曰。都摠管西溪君熠。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 1년
兪彦鎬。以吏曹言啓曰。今此宗廟孝明殿徽寧殿朔祭執禮大祝。皆以侍從塡差。而時無職名人員。令該曹口傳付軍職。何如。傳曰。允。
정조 1년
以輪對官望筒。傳于兪彦鎬曰。停。
정조 1년
假注書望。洪仁浩有頉。代以李尙度爲假注書。
정조 1년
事變假注書望。兪任柱有頉代。以鄭益祚爲事變假注書。
정조 1년
李義翊啓曰。假注書李尙度。時無職名。令該曹依例付軍職。冠帶常仕。何如。傳曰。允。
정조 1년
又啓曰。事變假注書鄭益祚。時無職名。令該曹依例付軍職。冠帶常仕。何如。傳曰。允。
정조 1년
傳于徐有防曰。傳旨遲滯。大關後弊。左承旨李義翊。右副承旨徐有防。同副承旨李鎭衡。爲先從重推考。下吏嚴加科治。
정조 1년
傳于兪彦鎬曰。禮房承旨。馳詣宗廟殿內。祭物祭器奉審。諸執事進排官。摘奸以來。
정조 1년
傳于李鎭衡曰。藥房入侍。
정조 1년
李尙度有頉。代以申光祐爲假注書。
정조 1년
鄭益祚有頉。代以權星彦爲事變假注書。
정조 1년
傳于李鎭衡曰。旣有輕囚放釋之命。則閔是祥今無可論。分揀。然則堂上當分揀。海溪君敍用。
정조 1년
徐有防。以義禁府言啓曰。尹得逵金應鉉等。照律草記。如有功議。減一等事。批下矣。金應鉉非功臣。而尹得逵六代祖根壽。光國功臣云。流三千里定配。功減一等。杖一百收贖。告身盡行追奪。慶尙道晉州牧召村驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 1년
丁酉四月二十九日未時。上御尊賢閣。藥房提調。持湯劑入侍時。藥房提調徐命善。同副承旨李鎭衡。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。命善曰。夜間感候。若何。上曰。一樣未勝矣。命善曰。感候屢日彌留。下情不勝憂慮。醫官中吳道炯康命徽。使之入診。何如。上曰。置之。上曰。知申益差乎。命善曰。今日則比昨。尤勝矣。上曰。今日爲習陣乎。命善曰。朝已爲之矣。上曰。行陣。整齊乎。命善曰。比前。稍勝矣。鎭衡曰。頃有司饔院官員拿處之命。啓下傳旨。而該吏至今忘置。未卽頒布。故該吏今方査治。而臣等亦有不察之失。故將聯名陳疏矣。上曰。何必陳疏乎。予當下敎矣。仍命退。諸臣以次出。
정조 1년
丙申四月二十九日酉時。上詣魂殿。夕奠陪祭入侍時。右副承旨申大升。假注書李商球。記事官白光澤朴祐源。都廳林得浩。以次陪進。上詣魂殿中排設廳視饍訖。入自東挾門。內侍陳設。上出自東挾門。詣盥洗所盥洗訖。詣板位。上俯伏哭。在位諸臣皆哭。哭訖。上詣樽所斟酌。跪香案前。三上香獻納訖。正箸。出自東挾門。復詣板位。上俯伏哭。在位諸臣皆哭。哭訖。上還廬次。諸臣以次退出。
정조 1년
行都承旨洪國榮藥院直。左承旨李義翊坐。右承旨兪彦鎬坐直。左副承旨鄭象仁坐直。右副承旨徐有防坐。同副承旨李鎭衡坐。注書二員未差。假注書李兢淵藥院直申光祐仕直。事變假注書宋㯙仕。
정조 1년
傳于兪彦鎬曰。藥房提調。持湯劑入侍。
정조 1년
李義翊啓曰。假注書申光祐。時無職名。令該曹依例付軍職。冠帶常仕。何如。傳曰。允。
정조 1년
傳于兪彦鎬曰。古有居末施賞之例。安任權朔書。雖不善寫。似是自筆。紙一卷筆三枝墨二笏賜給。使之肄習。
정조 1년
事變假注書望。權星彦在外。代以宋㯙爲事變假注書。
정조 1년
李義翊啓曰。事變假注書宋㯙。時無職名。令該曹依例付軍職。冠帶常仕。何如。傳曰。允。
정조 1년
假注書望。申光祐有頉。代以宋文述爲假注書。
정조 1년
宋㯙有頉。代以洪光一爲事變假注書。
정조 1년
洪光一在外。代以李升運爲事變假注書。
정조 1년
兪彦鎬。以弘文館言啓曰。校理李在學。旣有只推之命。卽爲牌招察任。何如。傳曰。允。
정조 1년
李義翊。以兵曹言啓曰。去四月朔各廳堂下武臣等朔試射。連因有故。今已逾月。不得爲之之意。敢啓。傳曰。知道。
정조 1년
鄭象仁。以兵曹言啓曰。本曹堂上軍官禁軍遞兒窠。今方有闕矣。依節目。禁軍別將與各番將。眼同試取。以其居首者。塡差之意。敢啓。傳曰。知道。
정조 1년
丁酉五月初一日午時。上御尊賢閣。藥房提調持湯劑入侍時。藥房提調徐命善。右承旨兪彦鎬。假注書李兢淵。記事官徐龍輔金勉柱。醫官慶絢。以次進伏訖。命善曰。夜間感候。若何。上曰。今日則少有減勢矣。命善曰。醫官入診。何如。上曰。置之。命善曰。心腎湯。雖是常進之劑。而感候未差之時。黃連不無過涼之慮。故與諸醫相議。減其加入五分而煎入矣。上曰。唯。絢奉進湯劑。上進御。上曰。金方行事。承旨未曾知之乎。彦鎬曰。臣固未聞矣。上曰。子以爲必無不知之理而爲之慨然矣。命善曰。必是不知而然矣。彦鎬曰。其所不知。亦臣之罪也。上曰。都憲之疏。若論參圈諸人。則猶之可也。而只擧吏議與吏郞。殊未可曉也。命善曰。聖敎誠然矣。上曰。朴祐源之臚列。沈履之猶漏饋遺文。女之一事矣。命善曰。此則似是未及知而然矣。第此疏中所論。已是擢髮難赦之罪也。上曰。知申今日益差乎。命善曰。瘇處比昨尤減矣。彦鎬曰。今番殿試中更等人。亦擬注望乎。上曰。一體付之。命退。諸臣以次出。
정조 1년
行都承旨洪國榮藥院直。左承旨李義翊坐。右承旨兪彦鎬坐直。左副承旨鄭象仁坐直。右副承旨徐有防坐。同副承旨李鎭衡坐。注書二員未差。假注書李兢淵藥院直李敏采仕直。事變假注書李升運仕。
정조 1년
傳于李義翊曰。右副承旨入侍。
정조 1년
傳于兪彦鎬曰。藥房提調。持加減心腎湯入侍。
정조 1년
傳于鄭象仁曰。召對爲之。奉審承旨同爲入侍。
정조 1년
李義翊啓曰。事變假注書李升運。時無職名。令該曹依例付軍職。冠帶常仕。何如。傳曰。允。
정조 1년
假注書望宋文述在外。代以李百亨爲假注書。
정조 1년
假注書望李百亨在外。代以李敏采爲假注書。
정조 1년
李義翊啓曰。假注書李敏采。時無職名。令該曹依例付軍職。冠帶常仕。何如。傳曰。允。
정조 1년
假注書望李敏采有頉。代以韓光植爲假注書。
정조 1년
事變假注書望李升運有頉。代以金㙆爲事變假注書。
정조 1년
吏曹參判前望單子。以權噵落點。吏曹參議前望單子。以鄭民始落點。
정조 1년
徐有防啓曰。政事當日爲之事。命下矣。吏曹判書鄭弘淳。一體牌招開政。何如。傳曰。允。
정조 1년
有政。吏批。行吏曹判書鄭弘淳牌不進。參判徐浩修進。參議鄭民始進。右承旨兪彦鎬進。吏批啓曰。玉堂多窠。今當差出。而擬望之人乏少。相避外任竝擬。何如。傳曰。允。
정조 1년
以李瀰爲大司憲。金夏材爲大司諫。趙尙鎭爲司諫。鄭宇淳爲掌令。黃景源爲左參贊。鄭述祚爲兵曹參知。鄭弘淳爲繕工提調。吳載純爲宗廟提調。任希曾爲知義禁。洪樂命爲同春秋。河恩君垙爲司饔提調。沈豊之爲修撰。李儒慶爲副修撰。尹翊烈爲金溝縣令。鄭志儉爲副校理。海溪君。敍用事。承傳。繕工奉事金尙選。典牲奉事李觀洙相換。三陟府使單閔弘燮。左參贊李重祜。右參贊黃景源。兵曹參議鄭述祚。參知徐有元。
정조 1년
兵批。兼判書蔡濟恭進。參判金魯鎭入直。參議徐有元病。參知未差。右承旨兪彦鎬進。以銀溪君楔爲都摠管。以李邦綏爲訓鍊都正。禹聖謙爲忠翊將。吳毅常崔範星爲宣傳官。鄭鍊爲武兼。護軍申應顯李謙彬林蓍喆安鼎大。副司直鄭一祥金憙。副司果宋煥億沈煥之鄭駿采。副司正李升運李敏采。出身元宇鎭。今加折衝賞加。
정조 1년
兪彦鎬。以吏曹言啓曰。今此祈雨祭大祝。前獻納朴宗來塡差矣。時無職名。令該曹口傳付軍職。何如。傳曰。允。
정조 1년
開城留守徐有慶疏曰。伏以日月迅邁。先大王練祥奄過。臣民痛隕。久益如新。伏惟我殿下。孝思出天。廓然靡逮之痛。尤當罔極。仍伏念臣父母丘墓。在於京畿水原地。而臣以孤露餘喘。猥被恩資。榮及泉壤。頌祝洪私。感極幽明。宜卽榮掃。以展情私。而臣自待罪。居留以後。朝家多事。未敢言私。泯默至今。歲忽已周。區區霜露之感。彌切于中。玆敢略陳短章。仰瀆崇聽。伏乞聖明。察臣私悃。特許恩暇。往省先壠。俾伸至情。不勝幸甚。答曰。省疏具悉。卿其依所請。往省焉。
정조 1년
副校理金憙疏曰。伏以日月遄邁。孝明殿練祀。倏焉已過。仰惟聖懷攀慕。益復罔極。臣於今月二十一日。伏奉本月十七日承政院成貼有旨。以臣爲弘文館副校理。使之乘馹上來者。臣聞命震駴。罔知攸措。臣本至愚極陋。百不猶人。而前後所叨之任。莫非踰分之榮。每懷惶愧。如不自容。而竊意駑下之實狀。已爲聖鑑之所燭。不意誤恩。乃復如此。臣誠惝怳。莫省其所以也。仍竊惟念玉署地分。何等淸切。經幄論思。何等責任。而況當始初之淸明。政宜爲官而擇人。則薄劣如臣。蒙昧如臣者。尤何敢濫廁群彦之列。以貽新化之累耶。第念近者。合辭方張。懲討義重。而適會恩命之降。在於此際。則區區冒進之嫌。誠有所不暇顧者。而抑臣情私。亦有萬萬難强者。臣有老父。年迫七十矣。自少抱疾。向衰冞痼。長時沈綿。不離床簀。每値夏月。輒復添劇。目下症形。尤極危惡。風眩痰癖。迭發無常。藥餌鍼焫。雜試罔效。眞元之澌鑠日甚。轉側之須人已久。而臣又無他兄弟。惟臣一身。左右扶將。常恐須臾之或離。以致調治之失宜。是豈臣遠去從仕之日哉。噫。臣父非臣。無與爲命。而貪榮棄親。臣又不忍。則將此懇迫之私。仰陳宸嚴之下者。實出於不獲已。而逋慢瀆擾之罪。臣不敢逃矣。伏乞天地父母。曲垂諒察。亟許鐫遞臣職。以安微分。以便救護。仍治臣罪。以肅朝綱。不勝幸甚。答曰。省疏具悉。爾其勿辭。俟少間上來察職。
정조 1년
丁酉五月初二日辰時。上御尊賢閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。伏聞有感候。夜來。更若何。上曰。予則差勝矣。卿之所苦。亦漸差可否。國榮曰。今至差境。而偶發小癤。未卽減差。多貽聖慮。不勝悚悶矣。上曰。腫處猶未完合。則恐有觸風之慮。善爲調攝。好矣。國榮曰。調病之方。莫如安心。心安則氣和。氣和病可以自祛。臣於病中。有所覺得。而此非但爲要於調病。亦可以推之於治國之道矣。心安而氣和。以至於天地之和應之。則亦豈憂水旱之爲災乎。上曰。安心二字。果好矣。國榮曰。銓曺之不備。已至多日。從速差出。似好矣。上曰。將欲下敎矣。仍命退。諸臣以次出。
정조 1년
丁酉五月初二日巳時。上御尊賢閣。右承旨入侍時。右承旨兪彦鎬。假注書李兢淵。記事官徐龍輔金勉柱。以次進伏訖。上命書傳敎曰。右承旨馳詣壇所。奉審祭井祭物祭器。看審後。諸執事進排官。摘奸以來。禁酒禁草等節。另加申飭。神位。亦爲致虔奉詣事。分付太常。奉審承旨召對時。同爲入侍。又命書曰。政曹不備。吏曹參判參議前望單子入之。待下批牌招察任。又命書曰。騎馬二匹立之。史官二員待命。又命書開城留守徐有慶。副校理金憙疏批。賤臣奉進吏曹參判參議前望單子。上落點。上曰。同副承旨。與藥房提調入侍。藥房提調徐命善。同副承旨李鎭衡進前。上命彦鎬先退。命善曰。夜間感候。若何。上曰。益勝矣。命書傳敎曰。政事當日爲之。又命書曰。在外玉堂改差。今日政差出。又命書曰。差使員留待。召對同爲入侍。上曰。今日亦有雨意。而尙靳一霈。心切憂悶矣。命善曰。日候甚蒸鬱。今日則必得甘霈矣。上曰。左相不參於宗廟朔祭。有何故耶。命善曰。爲參明義錄陪進之班。故未參朔祭云矣。上曰。明義錄頒布之後。則一世之人。庶皆曉然於忠逆之辨耶。命善曰。凶逆之情節本末。俱載此錄。頒布之後。則人心庶可快定矣。上曰。舊染汚俗。若因此錄而咸與維新。則豈不幸乎。命善曰。義理漸明。則世道自可丕變矣。上曰。今番雜科。亦無循私之弊乎。命善曰。皆以至公試取云矣。上曰。吏曹參議入侍。賤臣承命出傳。吏曹參議鄭民始進前。上曰。近久休息。病狀差勝乎。民始曰。尙未能愈矣。上曰。復授此任。予意有在。務盡激揚之道。以補淸明之政。可也。命退。諸臣以次出。
정조 1년
丁酉五月初二日申時。上御尊賢閣。藥房提調持湯劑入侍時。藥房提調徐命善。同副承旨李鎭衡。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。今日政事。頗有激揚之意。臺望亦皆擇。擬銓官。可嘉矣。命善曰。臺望皆是極擇。若此不已。則臺閤庶可尊重矣。上曰。然矣。上曰。下番翰林。奉審而來乎。勉柱曰。四處奉審。皆淨潔無頉矣。上命退。諸臣以次出。
정조 1년
丁酉五月初二日申時。上御興政堂。召對奉審承旨。差使員同爲入侍時。參贊官鄭象仁。侍讀官朴在源。檢討官朴祐源。右承旨兪彦鎬。假注書李敏采。記事官徐龍輔金勉柱。法聖僉使田光濂。君山僉使尹任商。以次進伏訖。彦鎬進前曰。臣敬奉聖敎。馳詣南壇雩祀壇。奉審。則壇上淨潔。祭物祭器祭井淨潔。進排官諸執事。皆無頉矣。上命光濂進前。上曰。到泊何其晩乎。光濂對曰。發舡以後。連値西北風。逗留於大洋。故如是遲滯矣。上曰。旱災比甚。沿路農形。如何。光濂對曰。臣自水路上來。故農形。雖未詳知。而連聞陸路所來監色之言。則麥農姑未判豐凶云矣。上曰。雨澤雖降。兩麥想已判矣。而畿內必尤甚矣。彦鎬對曰。數日內若得大霈。則猶可及矣。上命光濂退出。任商進前。上曰。汝之領來漕舡。無事到泊乎。任商對曰。連値西北風。幸免臭載之患。而僅僅來泊矣。上命退出。在源進讀史記評林樂書。自樂者心之動也。止新樂之如此何如。祐源讀自子夏答曰。止子貢問樂。上讀自樂者心之動也。止子貢問樂。上番進文義曰。此乃樂書。而關係甚重。國之興亡。未必不由於斯。先儒亦嘗論之矣。樂有今樂古樂之殊。古樂非不盡美。而聞而忘味者幾希。今樂不過繁音。而聽而蕩志者。蓋夥矣。蓋其姚麗之音。能悅其耳。而好惡之失其正者。有如是矣。此與君子小人之分。相類焉。人皆知君子之可親。小人之可遠。而但君子之道。不爲枉己而苟合。故日益易疎。小人之徒。巧於悅人而周容。故日益易親。正如古調之多不彈。而直好悅耳之音也。今當一初。尤宜勉親賢遠小之道矣。下番曰。樂者。心之發也。和順積於中。然後英華發於外。惟彼鍾鼓鏗鏘。宮商諧和。何莫非和順中發出來。而卽所謂古之樂也。聞其樂而可以知其德。聽其音而有以和其心。則所可尙者。惟古樂是已。竊願以堯舜之心爲心。發之爲咸英韶頀之音。則八域含生之民。擧皆蹈舞於和氣之中矣。參贊官曰。上下番所陳甚悉。臣無更達之辭矣。上曰。樂書。義理之外。文章亦好。而此非古文。卽河間獻王之所輯出。故文體間有斷續處。似非一統文字矣。下番曰。此與戴記樂記。頗有錯簡矣。上曰。下番曾經翰林。予已熟知。而向者一疏。可謂樹立矣。以進賢退小。備陳文義甚善。以沈履之事言之。聽言觀貌。君子小人之分。槪可知矣。上命退出。
정조 1년
行都承旨洪國榮藥院直。左承旨李義翊坐。右承旨兪彦鎬坐直。左副承旨鄭象仁坐直。右副承旨徐有防坐。同副承旨李鎭衡病。注書二員未差。假注書李兢淵藥院直韓光植仕直。事變假注書沈達漢在外。
정조 1년
藥房都提調鄭存謙。提調徐命善。左副承旨鄭象仁啓曰。伏未審日間。聖體。若何。臣等今日。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。後日次入侍。
정조 1년
傳于徐有防曰。藥房提調。持湯劑入侍。
정조 1년
傳于徐有防曰。孝明殿端午祭享。以親行磨鍊。
정조 1년
傳于兪彦鎬曰。右承旨入侍。
정조 1년
李義翊啓曰。假注書韓光植。時無職名。令該曹依例付軍職。冠帶常仕。何如。傳曰。允。
정조 1년
吏曹口傳政事。吳載純爲禮曹參判。
정조 1년
假注書望韓光植有頉。代以金熙稷爲假注書。
정조 1년
事變假注書望金㙆在外。代以沈達漢爲假注書。
정조 1년
兪彦鎬。以禮曹言啓曰。今五月初五日。長陵泰陵陵上石物塗灰修改時及端午物膳監進時。本曹三堂上。當爲分進。而參判有闕未差。勢難分排進去。參判有闕。代令政院稟旨變通。以爲推移擧行之地。何如。傳曰。允。